Mohammad Rona (M), 2024-12-17:
Tak for det, formand.
Tak for ordet.
Det var en mor, der havde skrevet et længere skriv, hvori hun forklarede, hvordan hendes børn oplevede racisme i folkeskolen.
Jeg har ikke tænkt mig at stå her fra talerstolen og referere fra moderens skriv om, hvad hendes børn bliver kaldt, for det er ret grelle og ubehagelige ting.
Vi taler om en etnisk dansk mor, der har fået børn med en danskfødt mand, som har rødder i udlandet.
Det gjorde stort indtryk på mig.
Men sandheden er også, at jeg jo selv har oplevet forskelsbehandling på egen krop – det er så min egen oplevelse; det er ikke sikkert, at andre synes det – da jeg også i august måned i sommers var ude med et par venner og desværre blev afvist i døren.
Nu griner jeg lidt, og det er jo, fordi jeg stadig synes, det er lidt komisk, når man tænker tilbage på det.
Der var ingen forklaring.
Der var ingenting.
Vi blev eskorteret væk fra døren, som var vi banditter.
Dem bag ved os og dem foran os kom ind uden problemer.
Nu kunne jeg så høre, at min gode kollega hr. Frederik Vad havde oplevet noget af det samme med en af hans kammerater.
Man kan sige, at den oplevelse og den følelse, som jeg ved at de børn fra den artikel, som jeg nævnte før, har oplevet, jo er en følelse, der faktisk er ret svær at forklare andre.
Men det betyder ikke , at Danmark er et racistisk land, for det er det bestemt ikke.
Lad os nu få det her undersøgt.
Lad os nu samle partierne, som er enige om at bekæmpe racisme, om en handlingsplan.
Men det er mere kompliceret end som så.
Jeg har oplevet det fra begge sider, og hvad skal det så betyde?
Det betyder, at jeg ikke affejer debatten omkring, at der skulle eksistere racisme i Danmark, for det gør der.
Men racismens grimme ansigt kommer desværre også i mange forskellige afskygninger, og det synes jeg at vi nogle gange taler for lidt om.
Da jeg voksede op ude på den københavnske Vestegn, var det en udbredt holdning – og det er det jo sådan set nok stadig også i dag; det tør jeg godt at sige – blandt nogle med anden etnisk baggrund, at andre måske var blevet for danske.
Det bruges nærmest som et skældsord.
Hvad? At være for dansk?
Hvad betyder det?
Ja, i bedste fald betyder det, at man er med til at punktere sin egen integrationsindsats, hvilket jeg selv oplevede, da jeg voksede op.
Det var spørgsmål som: Går du til fester?
Hvorfor faster du ikke?
Skal du spise det der?
Kunne det måske tænkes, at det var svar på spørgsmål, der vedrørte ingen andre end mig selv?
Ja, det tænker jeg.
Men når der så kommer et eksternt pres, vælger jeg sådan set også at kalde det for en form for racisme.
Det er en racisme imod dem, der vælger at tage Danmark til sig, og det synes jeg også er et problem.
Så ja, racisme kan sådan set gå begge veje.
Institut for Menneskerettigheder skrev jo f.eks. senest i marts 2024, at 8 ud af 10 minoritetsetniske personer har oplevet racisme i Danmark.
Det, der måske gjorde allermest indtryk på mig, var, at kun 11 pct. har anmeldt det her, altså at de er blevet udsat for racisme eller diskrimination.
Størstedelen tror faktisk ikke på, at en anmeldelse nytter.
En handlingsplan mod racisme skal altså ikke være en narresut eller noget, der fjerner fokus.
Det er jo et reelt problem, hvis vi har minoriteter i Danmark, som ikke bliver hørt.
Senest i forbindelse med Israel og Palæstina-konflikten, som også har gravet rigtig mange grøfter, oplever jøderne i Europa en stigende antisemitisme.
Nu kommer jeg ikke til at gå ind i den diskussion, men jeg synes også bare, at det er vigtigt at understrege det her.
Jeg er også rigtig glad for, at ministeren nu har indkaldt til drøftelser på torsdag, hvor vi skal tage fat på det her.
Det er fuldstændig rigtigt, som flere også har sagt herinde, at en handlingsplan jo ikke kan gøre alt.
Men en handlingsplan er sådan set med til at starte en debat og diskussion om nogle af de ting, vi faktisk i 2024 kan rette op på.
Så jeg håber, at Folketinget kan stå sammen om en handlingsplan imod racisme, så vi signalerer til danskerne, at der faktisk er en grænse for, hvad vi kan tolerere som samfund.
Tak for ordet.